Nærverkið og Almannastovan eru løgd saman í nýggja stovnin Almannaverkið. Teksturin niðanfyri er ikki dagførdur enn. -----Nærverkið fevnir um serforsorg og eldrarøkt og er býtt í 3 høvuðstænastur-Heimatænastan, Trivnaðartænastan og Stuðulstænastan við eini Meginskrivstovu, ið hevur yvirskipaðu leiðsluna. Heimatænastan fevnir um heimahjálp, heilsu- og sjúkrarøkt, eldrasambýli, røktarheim, dagtilhald og økisterapi, sum er undir uppbygging kring landið. Heimatænastan miðar ímóti at stuðla brúkaranum til sjálvbjargni. Tað verður miðað eftir at gera tað møguligt hjá honum at búgva sum longst heima í best møguligum umstøðum, um tað er heilsuliga og samfelagsliga ráðiligt. Í skipanini starvast sjúkrarøktarfrøðingar, heima-/heilsuhjálparar, heilsurøktarar, fysioterapeutar og ergoterapeutar. Trivnaðartænastan rekur og hevur eftirlit við stovnum, sum hava tilboð til persónar við serligum tørvi. Talan er bæði um landsstovnar og um sjálvsognarstovnar. Tilboðini hjá Trivnaðartænastuni fevna um sambýli og bústovnar, dagstovnar, umlættingarstovnar og verkstaðir til fólk við menningartarni og fólk við autismu. Endamálið hjá Trivnaðartænastuni er at kunna veita borgarum, sum hava serligan tørv, bústaðar-, virknis- og umlættingartilboð, sum eru lagað eftir ítøkiliga tørvinum hjá einstaka borgaranum. Stuðulstænastan veitir tænastu til persónar millum 18 og 67 ár, ið vegna likams-ella sinnisbrek hava tørv á stuðli í gerandisdegnum. Uppgávurnar hjá stuðulstænastuni fevna um fylgi, eftiransan, vøku, umsorgan og sosialpedagogiska hjálp. Hetta virksemið kann vera bæði heima og úti. Stuðulin skal veita viðkomandi ráðgeving og vegleiðing í persónligum viðurskiftum og eggja og stuðla honum at gerast so sjálvbjargin, sum til ber. Stuðulstænastan rekur og hevur eftirlit við stovnum fyri persónar við avmarkaðum sálarligum førleika. Fyrisitingin av landsstovnum fyri børn og ung er undir Nærverkinum. Somuleiðis liggur Stuðulsskipanin fyri børn og dag- og umlættingarstovnurin fyri fjølbrekað børn (Reiðrið) undir Nærverkinum.